ఎ. ఆర్. రెహమాన్
ఎ. ఆర్. రెహమాన్ పేరుతో పేరుగాంచిన అల్లా రఖా రెహమాన్ ( (జ.6 జనవరి 1967) ఒక ప్రముఖ భారతీయ సంగీత దర్శకుడు, స్వరకర్త, గాయకుడు, గీత రచయిత, నిర్మాత, సంగీతకారుడు, మరియు దాత. రెహమాన్ జన్మనామం ఎ. ఎస్. దిలీప్ కుమార్. తండ్రి నుంచి సంగీత వారసత్వం పుచ్చుకున్న రెహమాన్ చిన్నతనంలో తండ్రి మరణంతో కుటుంబాన్ని పోషించడానికి పలువురు సంగీత దర్శకుల దగ్గర సహాయకుడిగా పనిచేశాడు. వాణిజ్య ప్రకటనలకు సంగీతం సమకూర్చాడు. తర్వాత మణిరత్నం దర్శకత్వంలో వచ్చిన రోజా చిత్రానికి కూర్చిన సంగీతంతో మంచి పేరు వచ్చింది. మొదటి సినిమాతోనే ఉత్తమ సంగీత దర్శకుడిగా జాతీయ పురస్కారం దక్కింది.
టి.ఆర్.ప్రసాద్
భారతదేశ మంత్రివర్గ కార్యదర్శిగా సేవలందించిన ఏకైక ఆంధ్రుడు టి.ఆర్.ప్రసాద్. 1963 బ్యాచ్, ఆంధ్రప్రదేశ్ క్యాడర్ ఐ.ఎ.ఎస్. అధికారి అయిన టి.అర్.ప్రసాద్, 12వ ప్రణాళికా సంఘం సభుడిగా, దేశ రక్షణశాఖ కార్యదర్శిగా పనిచేశాడు. గుంటూరు జిల్లాలోని నిడుబ్రోలులో జన్మించాడు. విజయవాడ లోని ఆంధ్ర లయోలా కాలేజిలోను బనారస్ విశ్వవిద్యాలయం లోను విద్యనభ్యసింఛి ఐ.ఎ.ఎస్ లో ప్రవేశము పొందాడు. ప్రకాశం జిల్లా కలెక్టరుగా మరియు కేంద్ర, రాష్ట్ర ప్రభుత్వాలలో అనేక పదవులు అలంకరించాడు. ఫైనాన్స్ కమిషన్ సభ్యులుగా కూడా పనిచేశాడు. ఇతడు 1941, జూలై 15 న జన్మించాడు.